ข้อมูลโดยสรุป

บริษัท กู๊ดเยียร์ (ประเทศไทย) จำกัด (มหาชน)
ประกอบธุรกิจหลักโดยเป็นผู้ผลิตและจำหน่ายทั้งในประเทศและส่งออก ยางรถยนต์, ยางรถบรรทุก,
ยางรถเกรด และยางล้อเครื่องบิน ภายใต้ชื่อ "กู๊ดเยียร์"
บริษัทได้เปิดดำเนินกิจการในประเทศไทยมาเป็นเวลากว่า 30 ปี ตลอดเวลาที่ผ่านมา
บริษัทมีความมุ่งมั่นที่จะทำการผลิตซึ่งผลิตภัณฑ์ที่เปี่ยมด้วยคุณภาพ และเป็นที่ยอมรับในตลาดผู้บริโภค
ดังจะเห็นได้ว่า บริษัทได้รับการรับรองระบบการจัดการด้านคุณภาพ QS 9000 จาก Lloyd’s
Register Quality Assurance ประเทศออสเตรเลีย เมื่อวันที่ 27 สิงหาคม 2542
และในปีที่ผ่านมา บริษัทได้รับรางวัลผู้ผลิตยางรถยนต์ดีเด่นจากผู้ผลิตรถยนต์ฟอร์ดและมาสด้า
ซึ่งเป็นสิ่งที่ยืนยันในคุณภาพของผลิตภัณฑ์ของบริษัทได้เป็นอย่างดี

โดยภาพรวมของตลาดยางรถยนต์ในปัจจุบันมีการแข่งขันรุนแรงมากขึ้น ทั้งในด้านราคา
และการพัฒนาช่องทางการจำหน่ายในรูปแบบใหม่ ๆ จากภาวะเศรษฐกิจในประเทศที่ถดถอยตั้งแต่ปี
2540 ต่อเนื่องจนถึงปัจจุบัน ทำให้กำลังซื้อของกลุ่มผู้บริโภคในประเทศถดถอยลงตามภาวะเศรษฐกิจ
ในปีที่ผ่านมาบริษัทมีรายได้เพิ่มขึ้นร้อยละ 5.2 ในขณะที่กำไรสุทธิลดลงร้อยละ 30.7 เมื่อเทียบกับปี
2542 ส่งผลให้กำไรสุทธิต่อหุ้นลดลงเป็น 36.08 บาท เมื่อเทียบกับปี 2542 ที่มีกำไรสุทธิต่อหุ้นที่
52.03 บาท การลดลงของผลกำไรสืบเนื่องมาจากค่าเงินบาทที่อ่อนตัวลง ทำให้ต้นทุนการผลิตสูงขึ้น
ประกอบกับภาวะเศรษฐกิจที่อ่อนตัว ส่งผลให้พฤติกรรมผู้บริโภคในตลาดแปรเปลี่ยน
และความต้องการของตลาดภายในประเทศก็ยังคงมีไม่มาก
โดยเฉพาะอย่างยิ่งในส่วนของตลาดทดแทน การทำตลาดร่วมกับผู้ประกอบการค้าปลีกรายใหญ่ ๆ
ประเภทผู้ให้บริการแบบครบวงจร เช่น บี-ควิก แม็กซ์ ออโต้ และออโต้เช็คพอยช์
ทำให้บริษัทสามารถรักษายอดขายและส่วนแบ่งทางการตลาดเอาไว้ได้
และเพื่อให้การบริการของบริษัทสามารถเข้าถึงผู้บริโภคมายิ่งขึ้น
ทางบริษัทได้ปรับปรุงโครงการอีเกิ้ล สโตร์
ซึ่งเป็นศูนย์บริการยางรถยนต์ที่มุ่งเน้นในเรื่องของการตลาด นโยบายด้านราคา
และรายการส่งเสริมการขาย เพื่อดึงดูดให้ลูกค้าเข้ามาใช้บริการผลิตภัณฑ์ของบริษัทมากขึ้น
ตลอดปีที่ผ่านมา บริษัทสามารถดำเนินการตกแต่ง

อีเกิ้ล สโตร์ ได้ถึง 18 แห่ง และปรับปรุงรูปโฉมใหม่อีก 2 แห่ง บริษัทคาดว่าในปี 2545
จะสามารถเปิดอีเกิ้ล สโตร์ได้ตามเป้าหมาย คือ 80 แห่งทั่วประเทศ
ส่วนในด้านการส่งออกยางรถยนต์สมรรถนะสูง เช่น ยางอีเกิ้ล เอฟวัน ยางอีเกิ้ล เอ็นซีที 5
ก็ยังคงได้รับความเชื่อมั่นจากลูกค้าในต่างประเทศเป็นอย่างดีเสมอมา

ในปี 2543 ที่ผ่านมา บริษัทประสบความสำเร็จอย่างยิ่งในการเปิดตัวยางรถยนต์สมรรถนะสูง 2 รุ่น
คือ ยางอีเกิ้ล เวนทูร่า และยางอีเกิ้ล เอ็นซีที 5 ยางรถยนต์ทั้งสองรุ่นนี้เป็นผลิตผลจากทรีเนี่ยม
เทคโนโลยี ซึ่งเป็นเทคโนโลยีใหม่ล่าสุดที่ผสมผสานประสบการณ์ ความรู้ ความก้าวหน้าทางด้านเคมี
คอมพิวเตอร์ ตลอดจนศิลปะการออกแบบของทีมวิศวกรจากศูนย์เทคนิค 3 แห่ง คือ ญี่ปุ่น ยุโรป
และอเมริกา
ทำให้ยางรถยนต์ทั้งสองรุ่นนี้สามารถตอบสนองได้ในทุกรายละเอียดความต้องการของผู้ใช้รถและความต้องการของวิศวกรรมยานยนต์ชั้นนำทั้งในยุโรป
และญี่ปุ่น

ในด้านการผลิต โรงงานของเราเป็นโรงงานที่มีผลผลิตสูง
ความสัมพันธ์ที่ดีเยี่ยมระหว่างคณะผู้บริหารและสหภาพแรงงานจะทำให้บริษัทอยู่รอดได้และสามารถฝ่าฟันอุปสรรคต่าง
ๆ ได้เป็นอย่างดี ถึงแม้ว่าบริษัทจะมียอดขายลดลง
บริษัทก็ยังคงมั่นใจว่าบริษัทจะสามารถผลิตสินค้าต่อไปได้โดยไม่มีการลดจำนวนพนักงานลง
และสามารถคงสภาพการจ้างงานเอาไว้ได้
บริษัทมีความมั่นใจว่าการมีแรงงานอันแข็งแกร่งที่พร้อมจะเผชิญกับความท้าทายในอนาคต
จะทำให้บริษัทยังคงยืนหยัดอยู่ในตลาดโลกได้เป็นอย่างดี ในส่วนของความปลอดภัย
บริษัทได้รับรางวัลสถานประกอบการดีเด่นด้านความปลอดภัย
อาชีวะอนามัยและสภาพแวดล้อมในการทำงานติดต่อกันสองปีซ้อน
ซึ่งเป็นสิ่งที่สะท้อนให้เห็นถึงนโยบายด้านการผลิตของบริษัทได้เป็นอย่างดี